Grass forsøker å dysse ned kontroversielt Israel-dikt
Etter oppstyret i kjølvannet av det kontroversielle diktet «Det som må sies» forteller Grass til München-avisa Süddeutsche Zeitung at han ikke mente å gå til angrep på staten Israel, men på statsminister Benjamin Netanyahus myndighetsutøvelse. - Jeg burde fått med det i diktet, sier han ifølge New York Times.Netanyahu har reagert kraftig på det 69 linjer lange diktet, som ble publisert onsdag på forsiden av kulturseksjonen i Süddeutsche Zeitung. - Skammelig, sa statsministeren i en uttalelse torsdag. - Det er Iran og ikke Israel som er en trussel mot freden og sikkerhet i verden, la han til. «Hvorfor sier jeg bare nå ... at atommakten Israel setter en allerede svekket verdensfred i fare? Fordi det må sies nå som det kan være for sent å si i morgen», skriver 84 år gamle Grass, som i 1999 fikk Nobels litteraturpris. Diktet er blitt sterkt kritisert i Tyskland, der kraftig fordømmelse av Israel er tabu på grunn av nazistenes holocaust, da seks millioner jøder ble drept.Netanyahu sier at han ikke er overrasket over at Grass «kaller den eneste jødiske staten den største trusselen for verdensfreden, og at han motsetter seg Israels rett til selvforsvar». Grass' egen moralske autoritet ble svekket etter at han i 2006 innrømmet at han som ungdom hadde tjent i Adolf Hitlers Waffen-SS, og den tyske avisa Die Welt kalte ham onsdag den evige antisemitt. I diktet sier Grass imidlertid at Tysklands nazistiske fortid og holocaust ikke kan brukes som påskudd til å tie om Israels atomkapasitet. Han mener at tyskerne kan bli medansvarlige for en ny forutsigbar forbrytelse ved å unnlate å kritisere. «Jeg vil ikke tie fordi jeg lei av Vestens hykleri», skriver Grass.Irans visekulturminister Javad Shamaqdari er svært fornøyd med Grass' ord. I et brev til forfatteren skriver han: - Jeg leste ditt litterære verk om humant og historisk ansvar, og det advarer på en vakker måte. Forfattere har mulighet, helt på egen hånd, til å forhindre menneskelige tragedier på en helt annen måte enn hæren. Gary Smith, som er administrerende direktør ved Det amerikanske akademiet i Berlin, er engstelig. - Han retter tyskeres frykt mot Israel. Jeg er engstelig for at dette blir et vendepunkt for måten en del av den tyske allmennheten snakker om Israel på, sier Smith. Jakob Augstein, som gir ut ukebladet Der Freitag, sier at Grass' tekst verken er et godt dikt eller en briljant politisk analyse. Likevel velger han å takke forfatteren for å ha satt i gang en debatt om Israels trussel mot verdensfreden.
Den tyske forfatteren Günter Grass prøver å dysse ned oppstyret etter at han publiserte et israelfiendtlig dikt.